"**Klassikatähed**" on Eesti Televisiooni saatesari, milles võistlevad noored klassikalise muusika interpreedid.

"Klassikatähed" on alates 1991. aastast toimunud noorte interpreetide konkurss-festivali "Con brio" järg. Saate formaat on algupärane, selle autor on Timo Steiner.

Aastatel 2013–2018 oli saatejuht Marko Reikop, 2020. aastal Johan Randvere.. Konkursil saavad osaleda 15–25-aastased klassikalise muusika interpreedid, kes kõnelevad eesti keelt.

Ooperilaulja Juhan Tralla on tunnustanud "Klassikatähtede" konkursi tähtsust klassikalise muusika propageerimisel: "See konkurss annab veel kujunemisjärgus interpreetidele väga olulise kogemuse – lisaks mängutehnilistele ja sisulistele oskustele arendab see ka võimet olla spontaanne, loov ja visuaalselt köitev."

2013
----

Sari algas 2013. aastal. Esimesel hooajal võistlesid Heigo Rosin (löökpillid), Marten Altrov (klarnet), Johan Randvere (klaver), Mihkel Kallip (trompet), Auli Lonks (klaver), Ksenia Kuchukova (laul), Märt Metsla (trompet) ja Marcel Johannes Kits (tšello). Sarja kuulusid viis otsesaadet stuudiost ja üks kontserdivoor Estonia kontserdisaalis. Konkursi lõpetas finalistide kontsert koos Eesti Riikliku Sümfooniaorkestriga Estonia kontserdisaalis.

Finaalsaatesse jõudsid Heigo Rosin, Marcel Johannes Kits ja Marten Altrov. Hooaja võitis tšellist Marcel Johannes Kits.

2014
----

 *Pikemalt artiklis Klassikatähed 2014*
Teisel hooajal 2014. aastal võistlesid sarjas klarnetist Taavi Orro, flötist Anni Ruugla, pianist Jakob Teppo, saksofonist Rene Laur, viiuldaja Katariina Maria Kits, akordionist Henri Zibo (noorim osaleja, 17-aastane), flötist Pipilota Neostus ja sopran Elina Netšajeva. Hooaja võitis Katariina Maria Kits. Kolmeliikmelise žürii püsiliikmed olid pedagoog ja tšellist Mart Laas ning pianist ja helilooja Rein Rannap.

2016
----

Kolmandal hooajal 2016. aastal läks esimene saade eetrisse 13. märtsil. Saates võistlesid Karl Johan Kullerkupp (löökpillid), Silvia Ilves (tšello), Jaan Mesi (trompet), Kristiina Rokashevich (klaver), Jakob Peäske (fagott), Mikk Langeproon (akordion), Merike Heidelberg (vioola) ja Sten Heinoja (klaver). Žürii püsiliikmed on dirigendid Tõnu Kaljuste ja Olari Elts.

17. aprillil eetrisse läinud finaali jõudsid Kristiina Rokashevich, Sten Heinoja ja Silvia Ilves. Igaühel tuli finaalis esitada kolm pala: muust kunstialast või loodusnähtusest inspireeritud pala, tantsuline pala ning pala, mis võistleja anded kõige paremini esile toob. Hooaja võitis pianist Sten Heinoja.

Lisaks peapreemiale anti telesaatesarjale järgnenud kontserdil Estonia kontserdisaalil finalistidele üle ka eripreemiad. ERSO preemia võitis Kristina Rokashevich, EMTA preemia Silvia Ilves ja Klassikaraadio preemia Sten Heinoja.

2018
----

Alates neljanda hooaja esimesest saatest 23. veebruaril 2018 edastas "Klassikatähti" lisaks ETV-le ka Klassikaraadio, kus 9. detsembril 2017 toimus ka telekonkursi eelvoor. Võistlesid flötist Kristin Müürsepp, pianist Sven Sander Šestakov, viiuldaja Linda Anette Verte, trombonist Kaspar Oskar Kramp, löökpillimängija Tanel Eiko Novikov, oboemängija Ingely Laiv, pianist Arko Narits ja viiuldaja Johannes Põlda. Žürii püsiliikmed olid pianist Ivari Ilja ja ooperilaulja Juhan Tralla. Esimeses saates langes välja Kristin Müürsepp, teisena lahkus Kaspar-Oskar Kramp.

Finaalsaatesse 30. märtsil jõudsid Tanel-Eiko Novikov, Ingely Laiv ja Johannes Põlda. Finaali žüriisse kuulusid Ilja, Tralla ja dirigent Kristiina Poska. Hooaja võitis Tanel-Eiko Novikov.

Klassikaraadio auhinna pälvis Tanel-Eiko Novikov. EMTA eripreemia sai Sven-Sander Šeštakov. Eesti Interpreetide Liidu eripreemia ja ERSO auhind anti Ingely Laivile. Vanemuise teatri auhinna sai Linda-Anette Verte. MustonenFesti auhind (kutse festivalile Tel Avivis) läks Novikovile ja Šestakovile. Klassika-Eurovisioonile 2018 augustis Edinburghis läkitati Tanel-Eiko Novikov.

2020
----

"Klassikatähed 2018" galakontserdi konferansjee Marko Reikop teatas, et loodeti korraldada järgmine "Klassikatähtede" hooaeg 2020. aastal. Võistlusele registreerumine algas 1. oktoobril 2019, eelvooru pääses 15 muusikut ja saatesse 8. Võistlusreeglites on mõned muudatused, muuhulgas tõusis lauljate vanusepiir 27. eluaastani (teistel solistidel 15–25) ja meloodiavoorus osaleb Tallinna Kammerorkester. Hooaeg lõpeb Eesti Riikliku Sümfooniaorkestri ja võistluse finalistide galakontsertidega Tartus ja Tallinnas, mida dirigeerib Risto Joost.

Viienda hooaja esimene saade oli eetris 21. veebruaril 2020, saatejuht oli pianist Johan Randvere, kes ise osales saates esimesel hooajal, langedes küll välja juba teises voorus. Võistlesid kaheksa muusikut: viiuldaja Triinu Piirsalu, pianist Tähe-Lee Liiv, klarnetist Mirjam Avango, kitarrist Helin Hallik, flötist Siret Sui, saksofonist Karl Tipp, lüüriline bariton Kristjan-Jaanek Mölder ja tuubamängija Toomas Oskar Kahur. Esimese saate žüriisse kuulusid dirigendid Kadri Tali, Toomas Vavilov ja Rasmus Puur. Tuuba, saksofon ja klassikaline kitarr kõlasid "Klassikatähtede" sarjas esmakordselt, samuti osales esimest korda meeslaulja.

Konkursi võitja selgitatakse välja lõppsaates 3. aprillil. Tartus (9. aprillil) ja Tallinnas (10. aprillil) toimuvatel galakontsertidel astusid koos ERSO-ga üles kolm parimat.

Tunnustus
---------

* 2016 Riho Pätsi Koolimuusika Fondi stipendium

Vaata ka
--------

* Klassikaraadio tuleb külla

Viited
------

1. ↑  Klassikatähed 2013, ERR, vaadatud 30.03.2014
2. ↑  Timo Steiner "Klassikatähtede" võitjast: andekus on kaela sadanud õnn ERR, 15.04.2014
3. 1 2 3  "Klassikatähed" avab võistluse täna muusikalise tulevärgi ja maailmarekordi katsetusega Delfi, 21.02.2020 (vaadatud 21.02.2020)
4. 1 2  Reikop loodab, et Johan Randverel läheb "Klassikatähtede" saatejuhina paremini kui osalejana ERR, 14.02.2020 (vaadatud 21.02.2020)
5. ↑  Marko Reikop annab "Klassikatähtede" saatejuhi pulga üle Johan Randverele ERR, 11.02.2020 (vaadatud 21.02.2020)
6. 1 2 3  "Selgusid saatesarja "Klassikatähed 2018" võistlejad" Delfi, 09.12.2017
7. ↑  Klassikatähed 2013 pühapäeviti kell 18.40 ETV-s Youtube, ERRi video
8. ↑  Selgusid "Klassikatähed 2013" finalistid Delfi, 8. aprill 2013
9. ↑  Marcel Johannes Kits jagas soovitusi saates "Klassikatähed" osalejatele, ERR, 7. märts 2014
10. ↑  "Klassikatäht 2018" on Tanel-Eiko Novikov ERR, 30. märts 2018.
11. ↑  Vaata uuesti: konkurss "Klassikatähed" lõppes finalistide galaga ERR, 6. aprill 2018
12. ↑  Telekonkurss "Klassikatähed" ootab peagi uusi osalejaid ERR, 21.06.2019
13. ↑  "Klassikatähed 2020" ootab saatesse kandideerima! ERR, 01.10.2019 (vaadatud 21.02.2020)

Välislingid
-----------

* "Klassikatähed" ETV kodulehel
* Saatesarja leht Facebookis
* Saatesarja "Klassikatähed 2016" osalejad selgusid tihedas konkurentsis. Külauudised, 18. detsember 2015